**Likumprojekta „Grozījumi likumā „Par narkotisko un psihotropo vielu un zāļu likumīgās aprites kārtību”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru Prezidenta 2012.gada 12.janvāra rezolūcija Nr.2012-REZ-111-1/4-88. |
| 2. | Pašreizējā situācija un problēmas | Viens no aktuālākajiem jautājumiem narkotisko un psihotropo vielu aprites jomā ir jaunu psihoaktīvo vielu vai to saturošu izstrādājumu (turpmāk tekstā arī kopā – vielas) aprites tiesiskais regulējums. „Jauna narkotiska vai psihotropa viela ir viela tīrā formā vai preparātā, ko nekontrolē atbilstoši 1961.gada ANO Konvencijai par narkotiskajām vielām vai 1971.gada ANO Konvencijai par psihotropajām vielām, bet kas var būt sabiedrības veselības apdraudējums, kurš salīdzināms ar minētajās konvencijās uzskaitīto vielu radīto apdraudējumu” (Padomes Lēmums 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām (turpmāk - Padomes Lēmums 2005/387/TI)). Pašreiz termina „jauna psihoaktīva viela” skaidrojums nav iekļauts likumā „Par narkotisko un psihotropo vielu un zāļu likumīgās aprites kārtību” un esošā normatīvo aktu bāze (narkotisko vielu aprite, zāļu aprite, preču un pakalpojumu drošība) nereglamentē jauno psihoaktīvo vielu apriti.  Saskaņā ar likuma „Par narkotisko un psihotropo vielu un zāļu likumīgās aprites kārtību” 3.pantu narkotisko un psihotropo vielu sarakstos tiek iekļauti augi, vielas un zāles, kuras starptautiskajās konvencijās vai saskaņā ar tām ir klasificētas kā narkotiskās vai psihotropās vielas un zāles vai kuras var izmantot šo vielu un zāļu nelegālai izgatavošanai, kā arī jebkurus citus augus, vielas un zāles ar līdzīgu farmakoloģisku iedarbību, kuru ļaunprātīga lietošana var apdraudēt veselību. Latvijā kontrolējamo narkotisko vielu, psihotropo vielu un prekursoru sarakstus (turpmāk – kontrolējamo vielu saraksti) apstiprina Ministru kabinets pēc Veselības ministrijas ieteikuma. I sarakstā ir iekļautas aizliegtās sevišķi bīstamās narkotiskās vielas un tām pielīdzinātās psihotropās vielas un augi. II sarakstā ir iekļautas ļoti bīstamās narkotiskās vielas un tām pielīdzinātās psihotropās vielas un zāles, kuras atļauts izmantot medicīniskiem un zinātniskiem mērķiem. III sarakstā ir iekļautas bīstamās psihotropās vielas un zāles, kuras var tikt izmantotas ļaunprātīgos nolūkos.  Vielas tiek iekļautas Ministru kabineta 2005.gada 8.novembra noteikumos Nr.847 „Noteikumi par Latvijā kontrolējamajām narkotiskajām vielām, psihotropajām vielām un prekursoriem”. Lai kontrolējamo vielu sarakstā iekļautajām vielām noteiktu apmēru iedalījumu, nepieciešams izdarīt atbilstošu grozījumu likuma ,,Par Krimināllikuma spēkā stāšanās un piemērošanas kārtību” 2.pielikumā. Ievērojot likumā noteikto kārtību, kopā no 2009.gada maija līdz 2012.gada novembrim faktiski kontrolējamo vielu sarakstā ir iekļauta 51 viela.  Kopš 2007.gada Latvijā identificētas 30 jaunas psihoaktīvas vielas, kas pārsvarā pieder pie tādām ķīmiskām grupām kā piperazīni, katinoni, sintētiskie kanabinoīdi, fenetilamīni un triptamīni. Eiropas Savienībā līdz 2012.gadam kopā identificētas ap 150 jaunu vielu. Monitoringu par jauno vielu izplatību Latvijā veic Eiropas Narkotiku un narkomānijas uzraudzības centra (turpmāk -EMCDDA) Latvijas Nacionālajā fokālajā punktā bāzēta Agrīnā brīdināšanas sistēma par jaunām psihoaktīvām vielām (turpmāk – Agrīnā brīdināšanas sistēma), kas izveidota, pamatojoties uz Padomes Lēmumu 2005/387/TI. Latvijas Nacionālā fokālā punkta, tai skaitā Agrīnās brīdināšanas sistēmas funkcijas pilda Slimību profilakses un kontroles centrs (turpmāk - SPKC). Agrīnās brīdināšanas sistēmas ietvaros notiek sadarbība ar tiesībaizsardzības un ārstniecības iestādēm. Informācija par Latvijā identificētām vielām tiek iegūta no tiesu ekspertīžu centiem, ārstniecības iestādēm, sociālajiem dienestiem, narkologiem un dažādiem socioloģiskajiem un medicīniskajiem pētījumiem. Informācija no citām Eiropas valstīm tiek iegūta no Agrīnās brīdināšanas sistēmas koordinatoriem, kas informāciju arī ir ieguvuši no tiesībaizsardzības iestādēm, ārstniecības iestādēm un pētniecības centriem savā valstī.  Pamatojoties uz Agrīnās brīdināšanas sistēmas sniegto informāciju, jauno psihoaktīvo vielu izņemšanu skaits Latvijā tikai pieaudzis, proti, ja 2007.gadā reģistrētas 15 piperazīnu saturošu vielu izņemšanas, tad 2011.gadā kopā reģistrēti jau 142 gadījumi, kad izņemti sintētiskie kanabinoīdi, katinoni, fenetilamīni, piperazīni vai psihoaktīvi augi (*Kratom, Catha Edulis*). Turklāt vairākos pētījumos secināts, ka jauno psihoaktīvo vielu pamēģināšana iedzīvotāju vidū ir salīdzinoši augsta, proti, tās pamēģinājuši 6.1% respondentu vecumā no 15 līdz 24 gadiem (Atkarību izraisošo vielu lietošana iedzīvotāju vidū. Rīga: Nacionālais veselības dienests, 2011*)*. Līdz ar to var secināt, ka jauno psihoaktīvo vielu izplatība pieaug, neraugoties uz to, ka Latvijas kontrolējamo vielu saraksti tiek regulāri papildināti. Lielāko daļu jauno psihoaktīvo vielu nevar viegli konstatēt kriminālistikas laboratorijās un to pārbaude un riska novērtējums ir nepieciešams, lai sniegtu korektus pierādījumus un pamatojumu likumdošanas procesa uzsākšanai par attiecīgās vielas aprites kriminalizēšanu, taču vienlaikus tas ir ilgstošs process. Iespējas viegli sintezēt organiskas vielas, apvienojumā ar interneta un mārketinga iespējām, rada priekšnoteikumus jaunu vielu izplatībai neparedzētā tempā. Ātrums, kādā jaunās psihoaktīvās vielas tiek izplatītas, ir izaicinājums likumdošanas procedūrai.  Preču un pakalpojumu drošuma likuma 5.pantā noteikts, ka droša prece ir jebkura prece, kas normālos vai paredzamos lietošanas apstākļos, arī paredzamajā lietošanas laikā un - attiecīgā gadījumā - pakalpojuma sastāvā, ievērojot uzstādīšanas un uzturēšanas prasības, nerada risku vai rada tādu minimālu ar preces lietošanu saistītu risku, kurš uzskatāms par pieļaujamu un atbilst augstam drošuma, cilvēka dzīvības, veselības un personas mantas, kā arī vides aizsardzības līmenim. Jauno psihoaktīvo vielu izplatītāji visbiežāk uz iepakojumiem norāda, ka prece ir vīraks, „pīpju tīrāmais” vai cits ražojums, kas nav paredzēts iekšķīgai lietošanai. Tādējādi formāli netiek pārkāptas normatīvajos aktos norādītās prasības un vielas brīvi var tirgot, jo par „preces” iekšķīgu lietošanu, kas neatbilst tās deklarētajam lietošanas mērķim vai lietošanas instrukcijai, un līdz ar to arī šādas lietošanas rezultātā nodarīto kaitējumu personas veselībai atbild paši „preces” patērētāji (pircēji). Minētā likuma 13.panta sestajā daļā noteikts, ka tirgus uzraudzības iestāde ir tiesīga veikt likumā noteiktos ierobežojošos pasākumus tad, ja prece atbilst šā likuma noteiktajām drošuma prasībām, bet ir pierādījumi, ka prece vai pakalpojums ir bīstams cilvēka dzīvībai vai veselībai. Tā kā informācija par jaunajām psihoaktīvajām vielām visbiežāk ir trūcīga, kā arī nav veikti zinātniski pētījumi par to ietekmi uz cilvēka veselību, nav iespējams piemērot „Preču un pakalpojuma likumā” noteikto tiesisko regulējumu.  Saistībā ar minēto, ir identificētas šādas svarīgākās problēmas, kas kavē jauno psihoaktīvo vielu izplatības ierobežošanu:   1. ilgstoša procedūra vielu iekļaušanai sarakstos. Identificējot jaunu psihoaktīvu vielu tiesībaizsardzības iestādē, Riska novērtējuma komisija veic attiecīgās vielas riska novērtējumu balstoties uz Narkotiku kontroles un narkomānijas ierobežošanas koordinācijas padomes (turpmāk - NKNIKP) 2012.gada 5.janvārī apstiprinātajām Jauno psihoaktīvo vielu riska novērtējuma vadlīnijām. Riska novērtējuma komisijas dalībnieki atbilstoši savai kompetencei sniedz SPKC nepieciešamo informāciju par jauno psihoaktīvo vielu un novērtē tās potenciālo risku jeb riska līmeni. Pamatojoties uz Riska novērtējuma komisijas dalībnieku sniegto informāciju, SPKC sagatavo tehnisko ziņojumu, kas tiek nosūtīts visiem Riska novērtējuma komisijas dalībniekiem. Kopumā process aizņem apmēram divus līdz trīs mēnešus.   Mēneša laikā, pēc tehniskā ziņojuma saņemšanas, Riska novērtējuma komisija sagatavo rekomendāciju par vielas pakļaušanu kontrolei. Pamatojoties uz Riska novērtējuma komisijas rekomendāciju un tehnisko ziņojumu, SPKC sagatavo un iesniedz Veselības ministrijai priekšlikumus par jaunas psihoaktīvas vielas iekļaušanu kontrolējamo vielu sarakstā. Izvērtējot SPKC priekšlikumus, Veselības ministrija pieņem lēmumu par to vai nepieciešams jauno psihoaktīvo vielu iekļaut kontrolējamo vielu sarakstos.  Jaunais regulējums būs par pamatu nevilcināt nevienā no augstāk minētajām instancēm jauno psihoaktīvo vielu izvērtēšanu un iekļaušanu apstiprinātos kontrolējamo vielu sarakstos.  Ņemot vērā vielu izplatības ātrumu, tās izplatītājs var gūt peļņu un sabiedrībā izplatīties vielu lietošana, tādējādi radot reālu risku personas un sabiedrības veselībai kopumā.   1. nepārtraukta jaunu vielu sintezēšana. Pēc vielu iekļaušanas sarakstos, to aprite mazinās, bet tirgū parādās aizvien jaunas psihoaktīvas vielas, kas ir atvasinājumi vai pieder radniecīgai ķīmiskajai grupai. Nereti vielas ir vēl toksiskākas un veselībai bīstamākas kā jau aizliegtās (Mērķis - narkotikas. EMCDDA, 2011, 4 lpp). 2. nepietiekama informācija par riskiem, kas saistīti ar jauno psihoaktīvo vielu lietošanu. Par riskiem, kas saistīti ar jauno psihoaktīvo vielu lietošanu, pieejamā informācija ir fragmentāra. Piemēram, ārstniecības iestādes ziņo par atsevišķiem saindēšanas gadījumiem ar augu maisījumiem. Tā kā bieži informācija par vielu farmakoloģisko iedarbību ir vēl izpētes stadijā un pierādījumi par vielas kaitīgumu vai gluži pretēji – medicīnisko vērtību – nav noskaidroti, trūkst pierādījumu bāzes un pamatojuma vielu iekļaušanai kontrolējamo vielu sarakstos.   Analoģiska problēma ir konstatēta arī Eiropas Savienībā un citur pasaulē. Reaģējot uz šādu vielu izplatību un to izplatīšanas paņēmieniem, vairākas valstis jau ir pieņēmušas un ieviesušas tiesisko regulējumu, kas ierobežo jauno vielu izplatību tūlīt pēc to konstatēšanas tirgū, negaidot attiecīgās vielas risku novērtēšanas procedūru un iekļaušanu nacionālajos kontrolējamo vielu sarakstos. Piemēram, Vācijā ar Veselības ministra lēmumu uz 12 mēnešiem tiek aizliegta tādu vielu aprite, kuras nav iekļautas kontrolējamo narkotisko un psihotropo vielu sarakstos, bet ir pamatotas aizdomas, ka tām ir līdzīgas īpašības. Ungārijā parlaments steidzamības kārtā (ātrāka procedūra, vienkāršāki novērtēšanas kritēriji) vielas iekļauj ārkārtas sarakstā uz periodu līdz 12 mēnešiem, šajā laikā veicot riska novērtējumu. Līdzīga sistēma izstrādāta arī Lielbritānijā un Nīderlandē, kā arī citviet pasaulē, piemēram, ASV. Savukārt, Polijā un Īrija vielu apriti aizliedz ar patērētāju tiesību tiesiskajiem regulējumiem. Līdzīgi kā minētajās valstīs, arī Latvijā būtu jānosaka 12 mēnešu termiņš pagaidu aizliegumam, līdz tiek pabeigts riska izvērtējums un viela tiek iekļauta kontrolējamo vielu sarakstā. |
| 3. | Saistītie politikas ietekmes novērtējumi un pētījumi | Likumprojekts šo jomu neskar. |
| 4. | Tiesiskā regulējuma mērķis un būtība | Likumprojekta mērķis ir apturēt jaunu psihoaktīvo vielu izplatību, kamēr tiek veikts risku novērtējums un vielas iekļautas kontrolējamo vielu sarakstos.  Likumprojekts sniedz termina „jauna psihoaktīva viela” skaidrojumu.  Pagaidu aizliegumam varēs pakļaut tās vielas, kuru apriti neregulē citi Latvijā spēkā esošie normatīvie akti, piemēram, zāļu un ķīmisko vielu apriti, kā arī dažādu preču un pakalpojumu drošumu regulējošie normatīvie akti.  Likumprojekts paredz, ka SPKC pieņem lēmumu uz laiku līdz 12 mēnešiem aizliegt konkrētas vielas apriti.  SPKC Lēmumu var apstrīdēt un pārsūdzēt atbilstoši Administratīvā procesa likumā noteiktajai kārtībai.  Tāpat likumprojektā noteikta Valsts policijas un citu izmeklēšanas iestāžu rīcība ar jaunajām psihoaktīvajām vielām gadījumos, ja pagaidu aizlieguma laikā viela tiek iekļauta kādā no Latvijā kontrolējamo vielu sarakstiem, un gadījumos, ja lēmums par pagaidu aizliegums pēc noteiktā termiņa (12 mēneši) zaudē spēku un viela netiek iekļauta kontrolējamo vielu sarakstā.  Likumprojekts paredz, ka privātpersonai būs tiesības labprātīgi nodot vielu, kura atrodas pagaidu aizliegumā.  Mehānismu paredzēts izmantot ārkārtas gadījumos, kad strauji pieaug kādas nereglamentētas vielas izplatība, bet ir nepieciešams papildu laiks, lai noteiktu precīzus ar vielu saistītos riskus un nepieciešamību iekļaut to I, II vai III sarakstā. |
| 5. | Projekta izstrādē iesaistītās institūcijas | Iekšlietu ministrija, Valsts policija, Veselības ministrija, SPKC. |
| 6. | Iemesli, kādēļ netika nodrošināta sabiedrības līdzdalība | Projekts izstrādāts, ņemot vērā lielas sabiedrības daļas rosinājumus aktīvāk ierobežot jauno psihoaktīvo vielu izplatību, tās aizliedzot. Projekta būtība un tā virzība vairākkārt ir atspoguļota masu medijos. Projekta tehniskajā izstrādē sabiedrības pārstāvji (personu apvienības, atsevišķas fiziskas un juridiskas personas) netika pieaicināti, jo projektā aprakstītais pagaidu aizlieguma mehānisms ir specifisks jautājums, kuru risina ekspertu līmenī, tādējādi sabiedrības viedoklis vairs nebūtu izšķirošs aizlieguma vai ierobežojuma kārtības definēšanā.  Pēc projekta uzsaukšanas Valsts sekretāru sanāksmē, tas ir pieejams Ministru kabineta mājas lapā. |
| 7. | Cita informācija |  |

|  |  |  |  |  |
| --- | --- | --- | --- | --- |
| II. Tiesību akta projekta ietekme uz sabiedrību | | | | |
| 1. | | Sabiedrības mērķgrupa | Noteikumu projekts ietekmēs:  1. tiesībaizsardzības iestādēs (Valsts policija, pašvaldību policijas, Valsts ieņēmumu dienesta Muitas kriminālpārvalde un citas tiesībaizsardzības iestādes) nodarbinātos, kuru kompetencē ietilps aizlieguma ievērošanas kontrole;  2.iestādēs, kurām ir tiesības veikt ekspertīzes (Valsts policijas Kriminālistikas pārvalde, Valsts robežsardzes Galvenās pārvaldes Ekspertīžu dienests, Valsts tiesu ekspertīžu birojs, Valsts tiesu medicīnas ekspertīzes centrs, valsts sabiedrība ar ierobežotu atbildību „Rīgas psihiatrijas un narkoloģijas centrs”) nodarbinātos;  3.juridiskas personas, kas izgatavo, iegādājas, glabā, pārvadā, pārsūta vai izplata vielas, kas atrodas pagaidu aizliegumā, un to saturošus izstrādājumus;  4. fiziskas personas, kas izgatavo, iegādājas, glabā, pārvadā, pārsūta vai izplata vielas, kas atrodas pagaidu aizliegumā un to saturošus izstrādājumus. | |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | | | Tiek aizstāvētas sabiedrības intereses kopumā, kavējot narkotisko un psihotropo vielu piedāvājuma un pieprasījuma pieaugumu Latvijā un līdz ar to veicinot personu un sabiedrības veselības aizsardzību. |
| 3. | Tiesiskā regulējuma finansiālā ietekme | | | Likumprojekts šo jomu neskar |
| 4. | Tiesiskā regulējuma nefinansiālā ietekme | | | Likuma „Par narkotisko un psihotropo vielu un zāļu likumīgās aprites kārtību” 4.pants papildina jau šobrīd likumā noteiktās Veselības ministrijas tiesības pie noteiktiem nosacījumiem ar Veselības ministrijas lēmumu regulēt narkotisko un psihotropo vielu apriti. Pašreiz likuma „Par narkotisko un psihotropo vielu un zāļu likumīgās aprites kārtību” 4.pantā noteikts, ka ar Veselības ministrijas lēmumu drīkst atbrīvot no atsevišķiem šajā likumā paredzētajiem kontroles pasākumiem zāles vai citus maisījumus, kas satur kādu no II vai III sarakstā iekļautajām vielām, bet nerada nekādu vai rada minimālu to ļaunprātīgas izmantošanas iespēju, jo to sastāvā esošās vielas nav viegli atdalāmas tādā daudzumā, ko var ļaunprātīgi izmantot. Šajā lēmumā norādāmi tie kontroles pasākumi, no kuriem zāles vai citi maisījumi tiek atbrīvoti.  Minētā likuma 4.pantu papildinot ar otro, trešo, ceturto, piekto, sesto, septīto un astoto daļu, ar Veselības ministrijas padotības iestādes SPKC lēmumu tiek ieviesti kontroles pasākumi vielām, kuras vēl nav iekļautas kontrolējamo vielu sarakstos, bet to izplatība ir aizliegta ar pagaidu aizliegumu. |
| 5. | Administratīvās procedūras raksturojums | | | SPKC pieņems lēmumu aizliegt konkrētas vielas apriti. Par pamatu lēmuma pieņemšanai varēs kalpot tiesu ekspertīzes iestādes atzinums vai informācija no Agrīnās brīdināšanas sistēmas (ietilpst ziņojumi no ārstniecības iestādēm, profilakses centriem, informāciju par situāciju citās Eiropas valstīs, dati no dažādiem pētījumiem par vielu lietošanu un sekām). Aizlieguma spēkā esamības laikā tiks veikts jaunās psihoaktīvās vielas risku novērtējums, kas tiks izstrādāts atbilstoši NKNIKP 2012.gada 5.janvārī apstiprinātajām Jauno psihoaktīvo vielu riska novērtējuma vadlīnijām. Aizliegums attiecināms uz vielu izgatavošanu, iegādāšanos, glabāšanu, pārvadāšanu, pārsūtīšanu un izplatīšanu.  Gadījumos, kad tiks konstatēts, ka attiecīgā viela Latvijā pirms tās pakļaušanas pagaidu aizliegumam atrodas likumīgā juridisku personu valdījumā, SPKC, izvērtējot lēmuma par pagaidu aizlieguma piemērošanu lietderības apsvērumus, atbilstoši likumprojektā paredzētajam, varēs pieņemt attiecīgu lēmumu par vielas aprites ierobežošanu, t.i. neparedzot pilnīgu aprites aizliegumu, bet, piemēram, paredzot iespēju juridiskām personām noteiktā laika posmā atgriezt attiecīgo vielu vai tās saturošas preces tās piegādātājam vai paredzot iespēju juridiskajām personām – piemēram, zinātniskajiem institūtiem, turpināt izmantot attiecīgo vielu zinātniskas izpētes veikšanai, tiesu ekspertīžu iestādēm, lai nodrošinātu vielas identificēšanu vai, ievērojot normatīvajos aktos noteiktās ķīmisko vielu aprites prasības, vielu izmantot ražošanas procesā vai citos gadījumos, kad viela tīrā veidā nenonāks brīvā apritē (iegādei), tai skaitā netiks nelikumīgi izgatavota, glabāta, pārvadāta, pārsūtīta vai izplatīta, jo īpaši fiziskai personai, sakarā ar iespējamo apdraudējumu personas veselībai un dzīvībai.  SPKC lēmums būs administratīvs akts, kas saskaņā ar Administratīvā procesa likuma 1.panta trešo daļu pieņemts attiecībā uz individuāli nenoteiktu personu loku, kas atrodas konkrētos un identificējamos apstākļos (Vispārējais administratīvais akts). Saskaņā ar Administratīvā procesa likuma 70.panta pirmo daļu lēmums stāsies spēkā nākamajā dienā pēc tā publicēšanas „Latvijas Vēstnesī”. Lai nodrošinātu informācijas pieejamību plašākai auditorijai, informācija par lēmumu un konkrētas vielas aizliegumu tiks publicēta Veselības ministrijas un Slimību profilakses un kontroles centra mājas lapās, kā arī Valsts policijas un citu tiesībaizsardzības iestāžu mājas lapās.  Likumprojekts paredz gan labprātīgu vielu nodošanu, gan vielu izņemšanu kriminālprocesa ietvaros.  Privātpersonai labprātīgi būs iespēja nodot vielu 10 dienu laikā no lēmuma spēkā stāšanās dienas. Nodoto vielu glabāšanu uz pagaidu aizlieguma laiku veiks Valsts policija. Informācija par to, ka nodoto vielu uzglabā Valsts policija, tiks iekļauta SPKC lēmumā.  Ņemot vērā, ka vielu piederību noteiktai psihoaktīvo vielu grupai uz vietas noteikt nav iespējams, izmeklēšanas iestāde (Valsts policija, Valsts ieņēmumu dienesta Muitas kriminālpārvalde, Ieslodzījumu vietu pārvalde un citas tiesībaizsardzības iestādes) tās izņems kriminālprocesa ietvaros un nosūtīs uz ekspertīzi uz aizdomu pamata, ka tās ir narkotiskās vai psihotropās vielas.  Pamatojoties uz ekspertīzes atzinumu būs iespējams noteikt vai vielas ir iekļautas kontrolējamo vielu sarakstos, vai to aprite ir aizliegta ar pagaidu aizliegumu, vai viela pieder kādai no psihoaktīvo vielu grupām, bet izņemšanas brīdī nav iekļauta kontrolējamo vielu sarakstos vai pakļauta pagaidu aizliegumam.  Ja ekspertīžu iestādes atzinumā būs noteikts, ka viela pieder kādai no psihoaktīvo vielu grupām, bet tā uz doto brīdi nebūs iekļauta kontrolējamo vielu sarakstos vai pakļauta pagaidu aizliegumam, par to tiks paziņots SPKC, kurš, balstoties uz atzinumu lems, vai izdot lēmumu par pagaidu aizliegumu. Ja administratīvā procesa ietvaros, izvērtējot lietas apstākļus, lēmums par pagaidu aizliegumu netiks pieņemts, kriminālprocess tiks izbeigts un vielas izmeklēšanas iestāde atdos tā īpašniekam vai likumīgajam valdītājam.  Ja vielas aprite uz doto brīdi būs aizliegta vai ierobežota ar SPKC lēmumu, to uz pagaidu aizlieguma laiku glabās izmeklēšanas iestāde.  Ja jaunā psihoaktīvā viela pagaidu aizlieguma laikā tiks iekļauta kādā no kontrolējamo vielu sarakstiem, Valsts policija vai izmeklēšanas iestāde pieņems lēmumu par šo vielu vai tās saturošo izstrādājumu iznīcināšanu. Lēmuma izpildi par jauno psihoaktīvo vielu iznīcināšanu nodrošinās Valsts policija atbilstoši Ministru kabineta 2011.gada 27.decembra noteikumos Nr.1025 “Noteikumi par rīcību ar lietiskajiem pierādījumiem un arestēto mantu” noteiktajai kārtībai.  Ja viela netiks iekļauta nevienā no kontrolējamo vielu sarakstiem noteiktajā termiņā, tās īpašniekam vai likumīgajam valdītājam Valsts policija paziņos par aprites aizlieguma vai ierobežojuma pārtraukšanu un tiks pieņemts lēmums par vielas atdošanu īpašniekam vai likumīgajam vadītājam. Ja īpašnieks nebūs izņēmis vielu 2 mēnešu laikā kopš paziņojuma nosūtīšanas dienas, tiks pieņemts lēmums par tās iznīcināšanu, sastādot par to aktu. |
| 6. | Administratīvo izmaksu monetārs novērtējums | | | Likumprojekts šo jomu neskar |
| 7. | Cita informācija | | | Likumprojekts izstrādāts vienlaikus ar ģenēriskās sistēmas izstrādi kontrolējamo vielu sarakstos (likumprojektu „Grozījums likumā „Par Krimināllikuma spēkā stāšanās un piemērošanas kārtību”” un Ministru kabineta noteikumu projektu ,,Grozījums Ministru kabineta 2005.gada 8.novembra noteikumos Nr.847 „Noteikumi par Latvijā kontrolējamajām narkotiskajām vielām, psihotropajām vielām un prekursoriem””). Ieviešot ģenērisko sistēmu esošajos kontrolējamo vielu sarakstos, vienlaicīgi tiks aizliegtas vairāk kā 200 jaunās psihoaktīvās vielas. Tomēr, ņemot vērā organiskās sintēzes iespējas, var prognozēt, ka tirgū parādīsies jauni vielu analogi un atvasinājumi, kas neietilps minētās sistēmas ietvaros definētajās vielu ģenēriskajās grupās. Izstrādātās pamatformulas attiecināmas tikai uz pašreiz zināmajām jauno psihoaktīvo vielu grupām, tādēļ diemžēl nevar izslēgt iespēju, ka pēc zināma laika tās būs jāpapildina. Tādējādi likumprojektā paredzētais pagaidu aizlieguma mehānisms būtu nepieciešams uz laiku, kamēr tiek izstrādātas jaunas pamatformulas vai veikts riska izvērtējums, kas nodrošinātu, ka jaunās, potenciāli bīstamās vielas neatrastos apritē.  Likumprojekts ir izstrādāts, balstoties uz analoģiju ar tiesību regulējumiem patērētāju tiesību aizsardzības un preču un pakalpojuma drošuma jomā. Patērētāju tiesību aizsardzības likuma 25.1pantā noteikts, ka, ja Patērētāju tiesību aizsardzības centram ir pamats uzskatīt, ka ir vai var tikt pieļauts patērētāju tiesību pārkāpums un tas var radīt tūlītēju un būtisku kaitējumu konkrētas patērētāju grupas ekonomiskajām interesēm, tas ir tiesīgs pieņemt kā pagaidu noregulējumu vienu vai vairākus lēmumus, proti, uzlikt ražotājam, pārdevējam vai pakalpojuma sniedzējam par pienākumu nekavējoties izbeigt pārkāpumu.  Preču un pārtikas drošuma likuma 13.panta trešajā daļā noteikts, ka, ja ir aizdomas, ka prece vai pakalpojums varētu būt nedrošs, attiecīgā tirgus uzraudzības iestāde ir tiesīga aizliegt tā piegādi, piedāvāšanu piegādāt vai izstādīšanu apskatei uz laiku, kas nepieciešams to drošuma novērtēšanai, pārbaudēm un ekspertīzēm. Saskaņā ar minētā likuma 13.panta ceturto daļu, ja prece ir nedroša un atrodas tirgū, tirgus uzraudzības iestādei ir tiesības veikt vairākus pasākumus, lai apturētu preces izplatību, tai skaitā preču izņemšanu no apgrozības. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts šo jomu neskar |
| 2. | Cita informācija | Ministru Prezidenta 2012.gada 12.janvāra rezolūcija Nr.2012-REZ-111-1/4-88 nosaka 1)ieviest Latvijā kontrolējamo narkotisko un psihotropo vielu sarakstos iekļauto vielu kontroli atbilstoši ģenēriskajai sistēmai un 2) paredzēt jauno psihoaktīvo vielu pagaidu aizlieguma mehānismu.  Lai izpildītu Ministru prezidenta 2012.gada 12.janvāra rezolūcijas Nr. 2012-REZ-111-1/4-88 pirmo uzdevumu, 2012. gada 11.decembrī jau ir pieņemti Ministru kabineta noteikumi Nr.843 „Grozījums Ministru kabineta 2005.gada 8.novembra noteikumos Nr.847 „Noteikumi par Latvijā kontrolējamajām narkotiskajām vielām, psihotropajām vielām un prekursoriem””, atbilstoši ģenēriskajai sistēmai papildinot Latvijā kontrolējamo narkotisko vielu, psihotropo vielu un prekursoru I sarakstu ar jauno psihoaktīvo vielu pamatformulām. Šobrīd Saeimā tiek virzīts likumprojekts **,,**Grozījums likumā ,,Par Krimināllikuma spēkā stāšanās un piemērošanas kārtību””, kas kontrolējamo vielu sarakstā iekļautajām jauno vielu pamatformulām noteiks arī to apmēru iedalījumu. |

|  |  |
| --- | --- |
| V. Tiesību akta projekta atbilstība Latvijas Republikas starptautiskajām saistībām | |
| Likumprojekts šo jomu neskar | |
|  | |
| VI. Sabiedrības līdzdalība un šīs līdzdalības rezultāti | |
| Likumprojekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildi nodrošina Slimību profilakses un kontroles centrs, tiesībaizsardzības iestādes (Valsts policija, pašvaldību policijas, Valsts ieņēmumu dienesta Muitas kriminālpārvalde), iestādes un personas, kurām ir tiesības veikt ekspertīzes (Valsts policijas Kriminālistikas pārvalde, Valsts tiesu ekspertīžu birojs, Valsts tiesu medicīnas ekspertīzes centrs, valsts sabiedrība ar ierobežotu atbildību „Rīgas psihiatrijas un narkoloģijas centrs” u.c.). |
| 2. | Projekta izpildes ietekme uz pārvaldes funkcijām | Likumprojekta izpilde neradīs ietekmi uz pārvaldes funkcijām |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Likumprojekta izpildei nav nepieciešams radīt jaunas institūcijas |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar |
| 6. | Cita informācija | Nav |

Veselības ministre I.Circene

27.03.2013. 11:08

3239

A.Segliņa, 67876102

anita.seglina@vm.gov.lv